Kas saate pealkiri tuleb sellest, et Raud suudab kolm pauku välja lasta enne, kui vastaja vastusega lõpuni jõuab või siis Raua tulistav kõneviis tuleb sellest, et ta üritab saate pealkirjaga vastavuses olla?  Ärge saage valesti aru - Raud meeldib mulle, aga ikkagi on vestluskaaslase kõnele vahelesegamine näotu.    Tegelikult pani mind mõtlema hoopis lipsude probleem - missugune  lips on maitsetu ja mis oli Juske lipsul viga? Kas on mingi etikett, mismoodi peaks lips välja nägema? Kas selleks peaks mees olema, et teada meeste salaühingu lipsude keelt? Oleks lips olnud punane, roheliste palmide ja pruunide ahvidega, siis oleksin küsimusest aru saanud. Samas ka siis oleks see maitseasi olnud, sest selline lips oleks kitšilikult lahe.    Mis mind häiris, oli vast see, et keegi ütles (keegi tropp või hoopis moepolitsei?), et lips on kole ja Juske tõmbas kohe pea õlgade vahele.  Ilmselt ei arvanud ei tema, ega tema naine, et lips on kole - muidu poleks ju seda kaela riputanud. Kõikvõimas anonüümne meedia dikteerimas septembrikuu lipsumoodi.